
Αρκαλοχώρι, 06/ 08 /2026
Προς: ΜΜΕ
ΔΕΛΤΙΟ ΤΥΠΟΥ

Το Αρκαλοχώρι γιόρτασε τον Προστάτη και Πολιούχο του - Λαμπρός ο εορτασμός της Μεταμορφώσεως του Σωτήρος
         
Με λαμπρότητα και μεγαλοπρέπεια γιορτάστηκε και φέτος στο Αρκαλοχώρι, η εορτή της Μεταμορφώσεως του Σωτήρος Αφέντη Χριστού, του Πολιούχου Αρκαλοχωρίου.
Την Τετάρτη 5 Αυγούστου, παραμονή της εορτής, τελέστηκε ο πανηγυρικός Εσπερινός και ακολούθησε η καθιερωμένη λιτάνευση της Ιεράς Εικόνας στους δρόμους της πόλης, παρουσία των τοπικών αρχών, εκπροσώπων φορέων και πλήθους πιστών. Ανήμερα της εορτής, την Πέμπτη 6 Αυγούστου, τελέστηκε η πανηγυρική Θεία Λειτουργία στον Ιερό Ναό του Αγίου Νεκταρίου.

Ο φετινός εορτασμός αποκτά ιδιαίτερη σημασία, καθώς πραγματοποιείται λίγες ημέρες μετά την έναρξη των εργασιών αποκατάστασης και στατικής ενίσχυσης του Ιερού Μητροπολιτικού Ναού της Μεταμορφώσεως του Σωτήρος (Αφέντη Χριστού), ο οποίος υπέστη σοβαρές ζημιές από τον καταστροφικό σεισμό της 27ης Σεπτεμβρίου 2021.

Με αφορμή τη μεγάλη εορτή του Προστάτη και Πολιούχου του Αρκαλοχωρίου, ο Δήμαρχος Μινώα Πεδιάδας Βασίλης Κεγκέρογλου δήλωσε:

«Η εορτή της Μεταμορφώσεως του Σωτήρος αποτελεί ημέρα πίστης, ενότητας και ελπίδας για το Αρκαλοχώρι και ολόκληρο το Δήμο μας. Φέτος, η συγκίνηση είναι ακόμη μεγαλύτερη, καθώς ο εορτασμός συμπίπτει με την έναρξη των εργασιών αποκατάστασης του ιστορικού ναού του Αφέντη Χριστού, ένα από τα σημαντικότερα θρησκευτικά και αρχιτεκτονικά μνημεία της περιοχής. Ο Αφέντης Χριστός είναι σύμβολο πίστης και ταυτότητας για τον τόπο μας και η αποκατάσταση του σηματοδοτεί την πορεία αναγέννησης που πρέπει να διανύσει συνολικά ο τόπος μας που συνεχίζει με επιμονή να κοιτάζει μπροστά, προσπαθώντας να επουλώσει τις πληγές που άφησε πίσω του ο σεισμός. Χρόνια πολλά Αρκαλοχώρι, χρόνια πολλά στους εορτάζοντες».

